Ruinerne af Svinkløv Badehotel fik onsdag formiddag besøg af Erhvervs- og vækstminister Troels Lund Poulsen, som skulle se på genopførelsen af badehotellet. Ministeren talte også med forpagterparret om, hvad man kan gøre for at genetablere badehotellet. - Jeg er her for at blive klogere på, hvad der skal ske, og i hvilken form man skal bygge hotellet. Det kan godt være, at vi bliver nødt til at give tilladelse til, at de må bygge hotellet større, siger Erhvervs- og vækstminister, Troels Lund Poulsen. Flere folketingsmedlemmer har nemlig stillet spørgsmålstegn ved, om Svinkløv Badehotel overhovedet kan genopføres. - Jeg er interesseret i, at man får mulighed for at genopføre hotellet. Og det kæmper jeg for som minister. Altså at få skabt nogle bedre vækstdele i alle dele i Danmark. Det kan dog være, det kræver, at vi skal lave en dispensation og lave en forsøgstilladelse, og det har jeg noteret mig. Så det skal vi efterprøve hos de partier, der er kritiske over for det, siger Erhvervs- og vækstminister, Troels Lund Poulsen. På dagens besøg var Troels Lund Poulsen altså positiv overfor at give en dispensation til genopførslen.

Referat:
Erhvervs- og vækstminister Troels Lund Poulsen besøgte onsdag formiddag det nedbrændte Svinkløv Badehotel for at se på genopførelsen.